瑞麦歌（颂嘉靖二十八年恩县学东瑞麦）
左杰 (Ming)
卓哉后稷心怛恻，粒我蒸民赖尔极。儒官容与誇周颂，感激亦知勤稼穑。春杪甘霖应肃时，贝丘沃土悉含滋。泮池㳽㳽凝佳气，牟麦幪幪秀两岐。薰风鼓荡黄云结，披香正是朱明节。充箱栗栗庆丰年，荐熟浮浮翻玉屑。忆昔成王不敢康，三穗一茎信为祥。当今天子重农扈，明明上帝锡遐昌。君不见，朅去髦士富文史，恭承嘉运从兹始。定有异才际飞龙，出入蓬莱赓喜起。